**PREDKLADACIA správa**

Ministerstvo financií Slovenskej republiky predkladá na rokovanie vlády Slovenskej republiky na základe nálezu č. 491/2021 Z. z. Ústavného súdu Slovenskej republiky PL. ÚS 14/2018-73 a podnetov z aplikačnej praxe návrh zákona, ktorým sa mení a dopĺňa zákon č. 98/2004 Z. z. o spotrebnej dani z minerálneho oleja v znení neskorších predpisov a ktorým sa menia s dopĺňajú niektoré zákony (ďalej len „návrh zákona“).

Cieľom návrhu zákona je:

* zosúladenie niektorých ustanovení zákona č. 98/2004 Z. z. s Ústavou Slovenskej republiky, a to na základe nálezu (rozhodnutia) Ústavného súdu Slovenskej republiky PL. ÚS 14/2018-73 z 10. novembra 2021 uverejnenom v Zbierke zákonov 17. decembra 2021 pod č. 491/2021 Z. z.,
* úprava niektorých ustanovení zákonov o spotrebných daniach v súvislosti s oznámením Ministerstva zahraničných vecí a európskych záležitostí Slovenskej republiky č. 89/2022 Z. z. o podpísaní Dohody o spolupráci v oblasti obrany medzi vládou Slovenskej republiky a vládou Spojených štátov amerických,
* zníženie administratívnej záťaže daňových subjektov obchodujúcich s predmetmi spotrebnej dane a
* legislatívno-technické úpravy niektorých ustanovení zákonov o spotrebných daniach vyplývajúce z poznatkov aplikačnej praxe.

Návrh zákona nie je predmetom vnútrokomunitárneho pripomienkového konania.

Účinnosť návrhu zákona sa navrhuje od 1. júla 2023. Dĺžka legisvakancie je dostatočná na to, aby sa podnikatelia a finančná správa mohli zodpovedne pripraviť na ich uplatňovanie.